<classify> TAASISI za elimu nchini zinawaandaa wasomi kuwapa maarifa yatakayowezesha kutumia rasilimali zilizopo vizuri ili kuleta maendeleo endelevu kwa ajili ya taifa.Naibu Mkuu wa Chuo cha Kumbukumbu ya Mwalimu Nyerere kilichopo jijini Dar es Salaam, Profesa Richard Kangalawe alisema hayo kwenye kusanyiko la wasomi wahitimu wa chuo hicho.Profesa Kangalawe alisema nchi ya Tanzania si maskini bali wasomi wana kazi kubwa ya kufikiria kwa umakini ili rasilimali zilizopo zilete maendeleo endelevu kwa taifa.Tanzania si maskini kazi kubwa ni wasomi kukuna vichwa vyetu ili kutumia rasilimali zilizoko kuleta maendeleo, alisema.Alisisitiza kuwa duniani kote wahitimu wa vyuo vya elimu ya juu wamekuwa ni chachu ya maendeleo katika taasisi husika wanazozihudumia kwa kuwa wamekuwa ndio wafadhili wakubwa wa program mbalimbali za masomo vyuoni.Pia alisema wasomi hao wanahitajika kwa ajili ya kusimamia uchumi wa viwanda kwani maendeleo endelevu ni suala la ulimwengu mzima ndio sababu umoja wa mataifa ulianzisha malengo ya maendeleo endelevu ambayo yanataka dunia kuyasimamia. Kwa upande wake Katibu wa Kamati ya kusanyiko hilo, Jumanne Muluga alisema changamoto kubwa kwa wahitimu ipo kwa kuwa bado hawajarudisha kile walichokipata kwa jamii.Alisema takwimu zinaonyesha kuwa kila mwaka wahitimu 200,000 wanamaliza vyuo lakini soko la ajira lina uwezo wa kuchukua watu 5000 hadi 10,000 tu hivyo kutokana na hali hiyo inapaswa kila mmoja ajitume kutimiza malengo yake. Naye Dk. Ahmed Sovu ambaye ni mhadhiri chuoni hapo alisema wasomi wamekuwa na mchango mkubwa katika kusaidia na kuhamasisha masuala mbalimbali.Alisema kwa kuwa wasomi hao wapo katika Nyanja mbalimbali ikiwemo uhandisi, ualimu, uanasheria na nyinginezo kupitia huko wamekuwa na mchango mkubwa katika kutambua mazingira na kutoa masuluhisho yanayozunguka jamii.Kwa upande wake mhitimu chuoni hapo, Geofrey Malika aliwakumbusha wasomi kuwa wao ndio chanzo cha kuleta maendeleo ya taifa lakini kwa masikitiko makubwa baadhi yao ndio wanaokwamisha mambo kusonga mbele.Kutokana na kugubikwa na rushwa pamoja na ufisadi hali ambayo inakwamisha maendeleo ya nchi kwa kuwa wanapatikana walimu, madaktari ama wanasheria ambao hawapaswi kuwepo walipo ila wamekuwepo kutokana na rushwa.Watu wa aina hii hawawezi kutufikisha pale tunapotakiwa kuwa, kwa sababu badala ya kusonga mbele tunarudisha gurudumu la maendeleo nyuma, alisema.  <topic>: kitaifa 